Diari Oficial de la Generalitat Valenciana


Sumari del DOGV 8542, del 07-05-2019 (2019/4583)

ACORD d'1 de març de 2019, del Consell, d'autorització de la creació de deute públic de la Generalitat durant l'any 2019 i gener de 2020.
-----------------------------------------------------------------------------------------------------------------------------------------

### Dades del document

Número de DOGV
:   8542

Data del DOGV
:   07-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4583


Data del document
:   01-03-2019

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD d'1 de març de 2019, del Consell, d'autorització de la creació de deute públic de la Generalitat durant l'any 2019 i gener de 2020. [2019/4583]  
La Llei 28/2018, de 28 de desembre, de pressupostos de la Generalitat per a l'exercici 2019, a l'article 47, autoritza el Consell perquè, a proposta de la persona titular de la conselleria competent en matèria d'hisenda, incremente el deute de la Generalitat amb la limitació que el seu saldo viu a 31 de desembre de 2019 no supere el corresponent saldo a 1 de gener de 2019 en més de 464.276.420 euros. El dit límit serà efectiu al terme de l'exercici, podrà ser ultrapassat en el curs del mateix, i es preveuen els casos pels quals es revisarà automàticament.  
  
D'acord amb el que disposa l'article 48 de la Llei 21/2017, de 28 de desembre, de mesures fiscals, de gestió administrativa i financera i d'organització de la Generalitat, i en el Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, correspon a la Secretaria Autonòmica de Model Econòmic i Finançament la competència de la gestió de l'endeutament i l'exercici de les funcions atribuïdes a l'Institut Valencià de Finances en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en matèria d'endeutament i avals de la Generalitat.  
  
Així mateix, la Llei 1/2015 estableix que el Consell, en desenvolupament de l'autorització d'endeutament continguda en la Llei de Pressupostos de la Generalitat per a un any, podrà disposar la creació de deute de la Generalitat durant el mes de gener de l'any següent per un import que no incremente aquesta en més del 15 per cent d'aquella autorització. Aquest increment s'ha de computar a l'efecte del compliment del límit de creació de deute que legalment s'autoritze per al conjunt del segon dels anys esmentats.  
Per tot això, d'acord amb el que preveu l'article 82 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 47 de la Llei 28/2018, de 28 de desembre, de pressupostos de la Generalitat per a l'exercici 2019, vists els informes preceptius, a proposta del conseller d'Hisenda i Model Econòmic, el Consell, en la reunió d'1 de març de 2019,  
  
  
  
ACORDA  
  
Primer  
La Generalitat emetrà o contractarà deute públic a càrrec del pressupost de la Generalitat corresponent a l'exercici 2019, d'acord amb el límit establert en l'article 47 de la Llei de pressupostos de la Generalitat per al dit exercici, per la qual cosa el saldo del deute a 31 de desembre de 2019 no superarà el corresponent a 1 de gener de 2019 en més de 318.925.861 euros, si bé el límit quedarà revisat automàticament per les excepcions previstes en el mateix article.  
  
  
Segon  
Als efectes del que disposa l'article 82.3 de la Llei 1/2015, de 6 de febrer, el Consell, en desenvolupament de l'autorització d'endeutament continguda en la Llei de pressupostos de la Generalitat per 2019, podrà disposar la creació de deute de la Generalitat durant el mes de gener de 2020 per un import que no incremente aquesta en més del 15 per cent d'aquella autorització. Aquest increment s'ha de computar a l'efecte del compliment del límit de creació de deute que legalment s'autoritze per al conjunt de l'exercici 2020.  
  
Tercer  
El deute a emetre o contractar segons aquest acord s'executarà d'acord amb el que preveu el Decret 94/1996, de 21 de maig, del Consell, pel qual es regula la gestió del deute públic, la gestió financera i la coordinació de l'endeutament de les entitats autònomes i empreses de la Generalitat.  
  
Quart  
El present acord es publicarà al Diari Oficial de la Generalitat Valenciana.  
  
València, 1 de març de 2019  
  
El conseller d'Hisenda i Model Econòmic,  
VICENT SOLER I MARCO  
  
La consellera secretària,  
MÓNICA OLTRA JARQUE